Agentúra na podporu výskumu a vývoja

Agentúra na podporu výskumu a vývoja (skr. APVV) je hlavnou grantovou agentúrou na podporu vedy a výskumu na Slovensku. Je rezortná organizácia Ministerstva školstva SR. Bola zriadená transformáciu v roku 2005. Agentúra sídli na Mýtnej ulici v Bratislave. Jej riaditeľom je Stanislav Mydlo.

Grantové schémy 
Agentúra realizuje viacero grantových schém. Najdôležitejšie z nich sú všeobecné výzvy, ktoré sú vyhlasované každoročne v nasledujúcich disciplínach: prírodné vedy, technické vedy, medicínske vedy, poľnohospodárske vedy, sociálne a humanitné vedy. Ďalšími bola podpora prípravy projektov pre rámcový program EÚ Horizont 2020 a viaceré bilaterálne a multilaterálne výzvy.

Financovanie 
Pôvodne bola projektovaná na ročný rozpočet asi 40 mil. Eur, ktorý mala dosiahnuť okolo roku 2010. V roku 2013 disponovala len sumou 25,6 mil. Eur. Agentúra by pre svoju zmysluplnú existenciu mala disponovať aspoň 35 - 40 mil. €/rok. Pričom niektorí odborníci, hovoria o potrebe aspoň 60 mil. Eur. Grantová agentúra Českej republiky (GA ČR), ktorá je porovnateľnou inštitúciou v Česku, disponuje 5násobne vyššou sumou. V roku 2017 Ministerstvo školstva do jesene nevyplatilo finančné krytie projektom z roku 2016. Dôvodom boli zmeny na ministerstve v dôsledku odchodu ministra Petra Plavčana, keď úradníci pred jeho odchodom nestihli presunúť prostriedky na účet agentúry. V roku 2017 bola APVV s rozpočtom 29 mil. € naďalej silne podfinancovaná.

Najmenej financovaných projektov v rámci všeobecnej výzvy je v oblasti humanitných vied - vo výzve z roku 2020 to bolo 15 projektov, v roku 2021 tento počet radikálne klesol na 7 projektov. V oblasti spoločenských vied bolo vo výzve 2021 financovaných 18 projektov, v oblasti prírodných vied 37 projektov, v oblasti technických vied 52 projektov, lekárskych 18 projektov a pôdohospodárskych vied 18 projektov.  Agentúra tak podľa niektorých názorov naskočila na trend marginalizácie humanitných odborov.

Kvalita hodnotiacich procesov 
Kvalitu hodnotiacich procesov v APVV roku 2022 kritizoval NKÚ: 

"NKÚ počas kontroly zistil, že aktuálne nastavený systém hodnotenia projektov umožňuje odborovej rade Agentúry projekt preradiť bez obmedzenia do inej skupiny ako tej, ktorá je výsledkom hodnotenia posudzovateľov projektu. „Vytvára sa tak priestor pre subjektívne rozhodovanie odborovej rady o prideľovaní finančných prostriedkov na projekty vedy a výskumu. Systém teda nie je zárukou objektívnosti a transparentnosti prideľovania prostriedkov na projekty vedy a výskumu,“ vysvetlil nový predseda NKÚ Ľubomír Andrassy. Kontrolóri zároveň upozorňujú na výrazný subjektivizmus pri podmienkach a postupoch posudzovania žiadostí, ktoré sa zásadne odkláňajú od zákonných kritérií. Tieto prvky subjektívnosti je potrebné minimalizovať."

Od roku 2023 sa plánuje zmena hodnotenia projektov nad 200 000 eur - formou posudzovania medzinárodným panelom. Týmto krokom by mohlo byť často kritizované svojvoľné a neobjektívne posudzovanie projektov a následné rozdeľovanie prostriedkov transparentnejšie. V prípade odvolania proti rozhodnutiu rady pre danú oblasť o odvolaní rozhoduje tá istá rada a nie nezávislý, či nadradený orgán. APVV navyše nedodržiava platný zákon, keďže jednotlivé projekty posudzujú len dvaja a nie traja oponenti.

Referencie 

Veda a technika na Slovensku